Ísland en ekki Pólland sækir mál í Strassborg Formaður Dómarafélagsins gefur til kynna að afstaða pólsku ríkisstjórnarinnar ráði mati dómara í máli Íslands fyrir Mannréttindadómstóli Evrópu . Kjartan Björgvinsson , héraðsdómari , formaður Dómarafélags Íslands , segir á FB-síðu sinni 6. desember : „ Óháð öllum skoðunum um Landsréttarmálið þá er stuðningur pólskra stjórnvalda í málinu verulegt áhyggjuefni . Pólskir dómarar hafa undanfarin ár sætt ofsóknum og skipulögðum rógsherferðum stjórnar PiS-flokksins sem vill afnema sjálfstæði dómstóla , beita kynbundnu misrétti og takmarka sjálfsögð grundvallarréttindi hinsegin fólks . Íslensk stjórnvöld eiga forðast slíkan félagsskap eins og heitan eldinn . “ Héraðsdómarinn segir þetta vegna frétta um að þrír aðilar nýttu sér heimild til að senda skriflega greinargerð til yfirdeildar Mannréttindadómstóls Evrópu ( MDE ) sem býr sig undir að taka afstöðu til undirdeildar MDE í landsréttarmálinu . Ríkisstjórn Íslands skaut málinu til yfirdeildarinnar og verður það tekið fyrir 5. febrúar 2020 . Þeir sem nýttu sér að senda skriflega greinargerð til yfirdeildarinnar voru ríkisstjórn Póllands , The Helsinki Foundation for Human Rights , mannréttindasamtök í Varsjá , og umboðsmaður almennings í Georgíu . Pólsku mannréttindasamtökin og umboðsmaðurinn frá Georgíu styðja niðurstöðu undirdeildar MDE en ríkisstjórn Póllands vill að henni sé hnekkt . Í Morgunblaðinu í dag ( 9. desember ) segir Áslaug Arna Sigurbjörnsdóttir dómsmálaráðherra af og frá að tengja Landsréttarmálið við óeðlileg pólitísk afskipti framkvæmdavaldsins af skipan dómsvaldsins . Sú afstaða ríkisstjórnarinnar komi skýrt fram í greinargerð dómsmálaráðuneytisins til yfirdeildar Mannréttindadómstóls Evrópu . Þá eigi Landsréttarmálið ekkert skylt við málsatvik í Póllandi , slík tenging sé langsótt . Byggingin hýsir Mannréttindadómstól Evrópu í Strassborg . Eftir að meirihluti undirdeildar MDE komst að óvæntri niðurstöðu sinni gegn íslenska ríkinu vöknuðu strax spurningar um hvort málið hefði í raun snúist um annað í huga meirihluta undirdeildarinnar en stöðu mála hér á landi . Meirihlutinn hefði viljað senda viðvörun til Póllands um hvað pólsk stjórnvöld ættu í vændum vegna ágreinings þar í landi um skipan dómara . Þetta var í aðdraganda þingkosninga í Póllandi og því betri jarðvegur en ella fyrir umræður um slík mál þar og mátti nota niðurstöðuna í Landsréttarmálinu sem röksemd gegn stefnu pólskra stjórnvalda . Kosið var til þings í Póllandi 13. október 2019 . Stjórnarflokkurinn Lög og réttlæti hélt meirihluta sínum í Sejm , neðri deild þingsins , en tapaði honum í öldungadeildinni . Flokkurinn fékk 44% atkvæða , hæsta hlutfall atkvæða sem nokkur flokkur hefur fengið síðan lýðræði komst á í Póllandi árið 1989 . Kjörsókn var meiri en jafnan áður . Pólverjar kjósa sér stjórnendur í lýðræðislegum kosningum og stjórn þeirra hefur fullan rétt til að setja sjónarmið sín fram gagnvart MDE í Strassborg . Að formaður Dómarafélags Íslands telji að skoðun pólsku ríkisstjórnarinnar móti afstöðu dómara í MDE í máli vegna Íslands rennir stoðum undir þá skoðun að meirihluti undirdeildar MDE hafi verið með Pólland í huga þegar hann dæmdi í landsréttarmálinu . Það er áhyggjuefni fyrir Íslendinga en ekki niðurstaða lýðræðislegra kosninga í Póllandi og afstaða stjórnvalda þar .